text: Tant furent là k'ainsi avint
   Que li vilains cele part vint
   Qui ert mis à l'uis pour garder,
   Dont ore m'oïstes parler.
   Par une fenestre esgarda
   Cléomadès qui séoit là.
   Li vilains très grant merveille ot
   Par où cil hom là venir pot ;
   Car bien cuidoit avoir fermées
   De cel lieu toutes les entrées.
   Moult fu dolans et esbahis,
   Et courrouciez et esmaris,
   Et jure que mais ne croira
   Femme nule, quant cele là
   Qui de tous biens avoit le non
   A faite tele mesprison.
   Bien pense que ses damoiseles
   En orront, s'il puet, gries nouveles.
   PageV01P108
   D'iluec s'en est tournés atant,
   Dire l'ala le roi Carmant.
   Quant li rois tel nouvele oy,
   Sachiez pas ne li abeli ;
   Corrouciez fu et plains d'anui.
   De sa maisnie prent o lui.
   Vers le lieu s'en va où estoient
   Cil et cele qui moult s'amoient.
   Par le pertuis d'une fenestre
   Regarda au lés devers destre,
   Tant que Cléomadès choisi
   Et sa fille lez lui aussi.
   Sa fille I chapelet faisoit,
   Et Florete les flours cueilloit
   Entre li et Cléomadès,
   Entre Gayete et Lyadès
   Servoient de soie baillier
   Pour le chapel faire liier.
  